Enhedslisten løfter nu sløret for en større klimaplan, der blandt andet vil gøre det dyrere at tanke benzin og diesel - helt præcis 69 øre mere per liter.

Det vil give højere brændstofafgifter for alle bilister, uanset hvor mange penge man tjener. Men partiet vil afværge social slagside ved at hæve den grønne check, målrettet lav- og mellemindkomstgrupper.

- Vi tror, at 69 øre kan have en adfærdseffekt, men uden at det rammer helt almindelige familiemennesker.

Læs også : Hvis Skipper var statsminister: Her er Enhedslistens plan for socialisme på 100 dage

- Så forhåbentlig betyder det ikke, at der er færre penge mellem hænderne hos almindelige mennesker, men at vi hjælper til med at få omlagt vores transport til at blive mere bæredygtig, siger Enhedslistens politiske ordfører, Pernille Skipper.

Hun erkender dog, at alle - uanset indkomst - kan se på regningen, hvis de kører meget i deres benzin- eller diesel-bil.

Udpluk fra planen Der indføres en forpligtende klimalov, der binder den siddende regering til, at Danmark holder sig på kursen mod 70 pct. reduktion i 2030 og mod at blive et såkaldt nul-emissionssamfund senest i 2040.

Den sidste fossilbil sælges i Danmark i 2025, og der indføres en kontant støtte til køb af 250.000 elbiler fra 2020 til 2025. Støtten varierer fra 50.000 til 100.000 kroner.

Der investeres op mod 40 milliarder i den kollektive trafik over de næste 10 år. Billetterne skal være billigere, så priserne for offentlig transport sænkes med 30 pct. fra 2020.

Der indføres en CO2-afgift for landbruget, hvor provenuet føres tilbage til landmanden med det formål at fremme omlægning til bæredygtighed. Det sikrer, at regningen ikke ender hos den almindelige forbruger, som en kødafgift vil medføre.

Virksomheder skal ikke længere have gratis CO2-kvoter. De skal betale. Men provenuet føres tilbage til virksomhederne som støtte til grøn omstilling, så ingen behøver at dreje nøglen om.

- Hvis man kører meget, meget langt og slet ikke omlægger sit forbrug eller køber en elbil, så kan det ramme, siger Pernille Skipper.

Billetpriser skal sænkes

Det overordnede mål for Enhedslisten er, at bilisterne fremover vil vælge el-biler frem for benzin- og dieselbiler, og derfor vil man hæve brændstofpriserne.

- Bilparken er et kæmpe problem for klimaet, og vi skal gøre noget ved det, og det skal gå hurtigt. Men det skal være socialt balanceret og ikke ramme skævt.

- Så regningen skal sendes til dem, der sviner mest, og almindelige familiemennesker skal kunne transportere sig som i dag, siger Pernille Skipper.

Den grønne check, som Enhedslisten altså vil hæve, blev indført i 2009 for med et skattefradrag at kompensere personer i lav- og mellemindkomstgrupper for afgiftsforhøjelser på forbrug af energi og mindre sunde fødevarer.

Som en del af den nye plan foreslår Enhedslisten også, at der investeres op mod 40 milliarder kroner i den kollektive trafik over de næste 10 år. Det skal sænke billetpriserne med 30 procent fra 2020.

Samtidig skal der indføres en flyafgift, der skal være lavere for passagerer på økonomiklasse og højere for rejsende på business- eller første klasse.

S er positive

Forslagene skal alle sammen medføre, at Danmark reducerer udslippet af drivhusgasser med 70 procent i 2030 sammenlignet med 1990. Danmarks officielle målsætning er en reduktion på 40 pct. i 2030.

Ifølge Enhedslistens beregninger vil planen betyde, at der i 2030 vil være udgifter for cirka 26 milliarder kroner og indtægter for 37 milliarder kroner.

Socialdemokratiets formand, Mette Frederiksen, har talrige gange sagt, at netop klimaet er et af de områder, hvor oppositionspartierne ligger meget på linje.

Ifølge Politiken er klimaordfører Jens Joel (S) grundlæggende positiv over for Enhedslistens klimaplan, men er bekymret for den sociale slagside ved afgiftsstigninger trods større grøn check.

Enhedslistens klimaplan har 78 konkrete tiltag inden for de sektorer, der er omfattet af Paris-aftalen: Transport, energi, produktion og landbrug.